

Tárgy: **A 30/2022. (09.06.) sz. önkormányzati határozat**

**visszavonása, új határozathozatal a Magyar Állam**

**víziközmű integrációs programjához történő**

**csatlakozásról**

**ELŐTERJESZTÉS**

**Csemő Község Képviselő-testületének**

**2022. október 11-én tartandó ülésére**

**Tisztelt Képviselő-testület!**

A szeptemberi testületi ülésen 30/2022. (09.06.) sz. határozattal Csemő Község Önkormányzata kinyilvánította azon szándékát, hogy az önkormányzatot terhelő víziközmű szolgáltatás biztosítása vonatkozásában fennálló ellátási kötelezettséget a Magyar Államra történő átruházására irányuló integrációs programban részt kíván venni.

Az ülés és a határozat megküldése után, 2022. szeptember 19-én az alábbi tartalmú elektronikus üzenet érkezett:

*Tisztelt Polgármester Asszony / Úr!*

*Ezúton tájékoztatjuk Önöket arról, hogy tegnap Szemereyné Pataki Klaudia polgármester asszony több Kormánytaggal is egyeztetett a víziközmű-szolgáltatás jövőjével kapcsolatban.*

*Körvonalazódnak olyan megoldási lehetőségek, melyek az energia krízis átvészelése mellett biztosíthatják a BÁCSVÍZ Zrt. szolgáltatásainak folytonosságát a jelenlegi, többségi önkormányzati tulajdonosi struktúra fenntartásával 2023-ban is.*

*Az elhangzott információk alapján, Kecskemét Megyei Jogú Város nem kíván csatlakozni a Magyar Állam által meghirdetett integrációs programhoz és ezt a döntést ajánlja szíves figyelmébe a részvényesi közösségnek is.*

*Üdvözlettel:*

*Kurdi Viktor elnök-vezérigazgató*

Megpróbálom röviden és konyhanyelven összefoglalni:

Vicc ez az egész!

Úgy, hogy eddig arról volt szó, hogy az állam csak akkor ad támogatást a bajban lévő szolgáltatóknak, ha a tulajdonosok csatlakoznak az integrációs programhoz.

Ellenkező esetben a veszteség finanszírozása a tulajdonosok, köztük az önkormányzatok feladata.

Hát…, abban szeptember elején biztosak lehettünk, hogy semmilyen szabad forrásunk nincs a szolgáltatói veszteségek fedezésére.

Ebben most is biztosak vagyunk, ugyanakkor mélyen felháborít, hogy egy ilyen fontos kérdésben nincs egyértelmű és konkrét tájékoztatás – csak utalás, sugallás.

Egyes polgármestereknek nem okoz gondot akár több kormánytaggal is tárgyalni, más polgármester

választ sem kap.

Megkérdeztem a térségi polgármestereket a döntésükről – a többség visszavonja a csatlakozási szándékot. Hogy ez mire lesz elég? Senki sem tudja….

Így megy ez a vagyonnal való rendelkezésről, a 2022-es év őszén.

Kérem az előterjesztés megtárgyalását és a határozati javaslat elfogadását.

**…/2022. (09. 06.) sz. határozat**

**Csemő Község Önkormányzatának Képviselő-testülete visszavonta 30/2022. (09.06.) sz. önkormányzati határozatát.**

**Csemő Község Önkormányzata kinyilvánítja azon szándékát, hogy az önkormányzatot terhelő víziközmű szolgáltatás biztosítása vonatkozásában fennálló ellátási kötelezettséget a Magyar Államra történő átruházására irányuló integrációs programban nem kíván részt venni.**

**Határidő: azonnal.**

**Felelős: polgármester.**

Csemő, 2022. október 5.

Dr. Lakos Roland

polgármester