****

**Tárgy: A Scandeus Kft kérelme az ügyeleti szolgálat költségeihez való hozzájárulás növelésére**

**ELŐTERJESZTÉS**

**Csemő Község Képviselő-testületének**

**2022. október 11-én tartandó ülésére**

**Tisztelt Képviselő-testület!**

Mint az ismert a Tisztelt Képviselők előtt 2005 óta működik a központi orvosi ügyelet a Scandeus Kft működtetésében - Cegléd mellett Ceglédbercel, Csemő, Jászkarajenő, Kőröstetétlen és Törtel (összesen 56 000 fő) településeken, hétköznap 16, hétvégén és ünnepnapokon 24 órában.

A kezdetektől fogva ez a feladatellátás a települések kiegészítő támogatásával működik.

Idézet az ügyvezető leveléből:

*Tisztelettel tájékoztatom arról, hogy az egészségügyi szakmai kollégium irányelve alapján, kormányzati támogatással elindult egy (sorozatindító) pilot program 2021. július 1-től Hajdú-Bihar megyében melynek tapasztalatai alapján szerveznék meg Magyarország Sürgősségi Alapellátási Ügyeleti Koncepcióját. A cél az ügyeleti ellátórendszer egységesítése (az OMSZ, a SBO és a háziorvosi ügyelet közös szervezése, irányítása, szakmai kontrollja) és e területet sújtó humánerőforrás-krízis, illetve az alulfinanszírozottság kezelése.*

*2023. január elsejétől ez a program folytatódik Veszprém, Győr-Moson-Sopron és Szabolcs-Szatmár-Bereg megyében. Időtávot tekintve a döntéstől számított 12-18 hónap alatt teljes országos lefedettség bevezetését tervezik. Az orvoshiányt a háziorvosok bevonásával, az anyagi forráshiányt pedig összevonásokkal szeretnék megoldani.*

*Bevételeinket a NEAK (Nemzeti Egészségbiztosítási Alapkezelő, régi neve OEP) az Önkormányzatok és saját egyéb bevételek (látlelet, vérvételek) biztosítják.*

*Köszönettel tartozom azért, mert a NEAK mellett a települések fizetési fegyelme is példás. Cegléd városa pedig továbbra is biztosítja az immár teljesen felújított, akadálymentesített épületet a Kossuth Ferenc utca Kárpáti Aurél utca sarkán - térítésmentesen!*

*Tekintettel arra, hogy Pest Megyében egyelőre nem indul még ez a program, de a hátrányos adó (KATA) és jogszabályi (új egészségügyi szolgálati jogviszony) környezet, valamint az emelkedő bérköltségek,* *üzemanyag és energia árak miatt tisztelettel kérem a Központi Ügyeletnek nyújtott támogatásuk megemelését.*

*A 16 évvel ezelőtt megállapított önkormányzati támogatás nem fedezi a működési költségeinket, és bár törekszünk a saját bevételek növelésére, a fentiek alapján tisztelettel kérném a települési támogatás duplájára megemelését.*

*Továbbiakban is köszönöm megtisztelő bizalmukat, amivel felhatalmaztak arra, hogy működtessem az ügyeletet, de az Önök támogatása nélkül ez a szakmai feladat már nem lehetséges!*

Tisztelt Képviselő-testület!

Azt hiszem, ebben az ügyben sincs kérdés…

Az, hogy 16 éve folyamatosan és azonos díjért végzik a tevékenységet, belátható, hogy nem tartható.

Tény, hogy a szolgálat működését ennyi pénzből megoldani nem tudjuk önállóan, ahogy az is fontos körülmény, hogy szolgálat működése kapcsán panasz nem érkezett.

*A fentiek alapján javaslom, hogy a biztonságos feladatellátáshoz a jelenlegi 50.-Ft/fő/hó összegnek a 100.-Ft/hó/fő összegre emelését november 1-től, amely havonta az eddig teljesített 200.000.-Ft/hó összeg helyett 400.000.-Ft-ra nőne.*

Az emberi élet nem lehet pénzkérdés, még ebben a rendkívül bizonytalan világban sem.

Kérem az előterjesztés megtárgyalását és a lentebb írt tartalmú határozati javaslat elfogadását:

**…/2022. (10. 11.) határozat**

**Csemő Község Önkormányzatának Képviselő-testülete elfogadja és támogatja a központi orvosi ügyeleti feladatokat ellátó Scandeus Kft ügyvezetőjének kérelmét, melynek alapján 2022. november 1-től Csemő település a működési költségekhez való hozzájárulás mértékét havonta 400.000.-Ft összegben állapítja meg és vállalja megfizetni.**

**A szerződés-módosítás aláírására felhatalmazza a polgármestert.**

**Határidő: azonnal és november 1-től folyamatos**

**Felelős: polgármester**

Csemő, 2022. október 5.

Dr. Lakos Roland

polgármester